Sammendrag af udtalelsen fra Den Europæiske Tilsynsførende for Databeskyttelse om forslaget til Rådets forordning om indførelse og anvendelse af en evaluerings- og overvågningsmekanisme til kontrol af anvendelsen af Schengenreglerne

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2021/C 337/02)

Schengenområdet er et af Den Europæiske Unions vigtigste og mest synlige resultater. Dets retlige rammer, Schengenreglerne, omfatter forskellige foranstaltninger, herunder en evaluerings- og overvågningsmekanisme.

Den 2. juni 2021 forelagde Kommissionen et forslag til Rådets forordning om indførelse og anvendelse af en evaluerings- og overvågningsmekanisme til kontrol af anvendelsen af Schengenreglerne og om ophævelse af forordning (EU) nr. 1053/2013. Forslaget sigter mod at: 1) øge mekanismens strategiske fokus og sikre en mere forholdsmæssig anvendelse af de forskellige evalueringsværktøjer, 2) forkorte og forenkle procedurerne for at gøre processen mere effektiv og virkningsfuld samt øge peer-presset, 3) optimere deltagelsen af eksperter fra medlemsstaterne og samarbejdet med EU-organer, -kontorer og -agenturer, og 4) styrke evalueringen af respekten for de grundlæggende rettigheder i Schengenreglerne.

I sin udtalelse hilser den tilsynsførende det velkomment, at der i forslaget lægges særlig vægt på overholdelsen af de grundlæggende rettigheder, herunder den korrekte gennemførelse af databeskyttelseskravene i Schengenreglerne, når der foretages Schengenevalueringer. Samtidig fremsætter han to specifikke henstillinger, der skal garantere retssikkerheden og respektere databeskyttelsesmyndighedernes uafhængighed.

Den tilsynsførende mener, at den påtænkte forordning bør definere anvendelsesområdet for Schengenevalueringerne ved at fastlægge en ikke-udtømmende liste over relevante politikområder, som skal evalueres. Navnlig bør den nye Schengenmekanisme fortsat omfatte evalueringer, der udelukkende vedrører databeskyttelse, og som udføres af databeskyttelseseksperter.

Desuden understreger den tilsynsførende behovet for klart at skelne mellem kompetencerne i de forskellige EU-agenturer, -kontorer og -organer, der er involveret i Schengenevalueringerne. I denne forbindelse bør Den Europæiske Tilsynsførende for Databeskyttelses uafhængighed i henhold til artikel 55 i forordning (EU) 2018/1725 respekteres fuldt ud.

1. Indledning og baggrund

1. Schengenområdet ( 1 ) er et af Den Europæiske Unions vigtigste og mest synlige resultater. Den har styrket den frie bevægelighed ved at give mere end 420 millioner mennesker mulighed for at bevæge sig rundt uden at være underlagt kontrol ved de indre grænser.

2. Schengenreglerne omfatter de retlige bestemmelser, der er integreret i Unionens retlige ramme i overensstemmelse med protokol nr. 19, der er bilag til TEU og TEUF, samt de retsakter, der bygger på eller på anden måde vedrører dem. Reglerne omfatter således 1) foranstaltninger ved de ydre grænser (forvaltning af de ydre grænser), 2) kompenserende foranstaltninger (fælles visumpolitik, politisamarbejde, tilbagesendelsespolitik og Schengeninformationssystemet), og 3) en evaluerings- og overvågningsmekanisme. Schengenreglerne omfatter også krav om databeskyttelse og respekt for andre grundlæggende rettigheder.

3. Formålet med Schengenevalueringsmekanismen er at sikre et velfungerende Schengenområde ved at sørge for, at medlemsstaterne anvender Schengenreglerne effektivt, bl.a. ved at opretholde en høj grad af gensidig tillid mellem de deltagende medlemsstater. Den nuværende Schengenevaluerings- og overvågningsmekanisme blev oprettet ved Rådets forordning (EU) nr. 1053/2013 ( 2 ) , og blev operationel i 2015.

4. For at tackle de udfordringer, som Schengenområdet står over for, bebudede Kommissionens formand, Ursula von der Leyen, i sin tale om Unionens tilstand 2020 en strategi for Schengen. Et af initiativerne i denne forbindelse er revisionen af Schengenevaluerings- og overvågningsmekanismen. Den 2. juni 2021 forelagde Kommissionen derfor et forslag til Rådets forordning om indførelse og anvendelse af en evaluerings- og overvågningsmekanisme til kontrol af anvendelsen af Schengenreglerne og om ophævelse af forordning (EU) nr.1053/2013 ( 3 ) . Forslaget sigter mod at: 1) øge mekanismens strategiske fokus og sikre en mere forholdsmæssig anvendelse af de forskellige evalueringsværktøjer, 2) forkorte og forenkle procedurerne for at gøre processen mere effektiv og virkningsfuld samt øge peer-presset, 3) optimere deltagelsen af eksperter fra medlemsstaterne og samarbejdet med EU-organer, -kontorer og -agenturer, og 4) styrke evalueringen af respekten for de grundlæggende rettigheder i Schengenreglerne.

5. I henhold til artikel 42, stk. 1, i forordning (EU) 2018/1725 skal Kommissionen høre den tilsynsførende efter vedtagelsen af et forslag til lovgivningsmæssig retsakt, hvis det har indvirkning på beskyttelsen af fysiske personers rettigheder og frihedsrettigheder i forbindelse med behandling af personoplysninger. Den tilsynsførende blev formelt hørt af Kommissionen den 3. juni 2021. Den tilsynsførende blev også uformelt hørt under udarbejdelsen af forslaget og fremsendte sine uformelle bemærkninger i maj 2021. Han glæder sig over, at hans synspunkter er blevet efterspurgt på et tidligt tidspunkt i proceduren, og opfordrer Kommissionen til at fortsætte med denne gode praksis.

6. Denne udtalelse foregriber ikke eventuelle yderligere bemærkninger eller henstillinger fra den tilsynsførende, navnlig hvis der konstateres yderligere problemer, eller hvis der fremkommer nye oplysninger. Desuden berører denne udtalelse ikke fremtidige tiltag, som den tilsynsførende kan iværksætte under udøvelsen af sine beføjelser i henhold til artikel 58 i forordning (EU) 2018/1725.

5. Konklusioner

19. Den tilsynsførende ser med tilfredshed på det særlige fokus i forslaget på respekten for de grundlæggende rettigheder, herunder korrekt gennemførelse og anvendelse af Schengenreglernes databeskyttelseskrav, når der foretages Schengenevalueringer.

20. Med hensyn til Schengenevalueringernes omfang mener den tilsynsførende, at den fremtidige forordning bør definere dette ved at opstille en ikkeudtømmende liste over relevante politikområder, som vil blive evalueret. Navnlig bør den nye Schengenmekanisme fortsat omfatte evalueringer, der udelukkende vedrører databeskyttelse, og som udføres af databeskyttelseseksperter.

21. Endelig understreger den tilsynsførende behovet for klart at skelne mellem kompetencerne i de forskellige EU-agenturer, -kontorer og -organer, der er involveret i Schengenevalueringerne. Navnlig bør forslaget sikre, at Den Europæiske Tilsynsførende for Databeskyttelses uafhængighed i henhold til artikel 55 i forordning (EU) 2018/1725 respekteres fuldt ud.

Bruxelles, den 27. juli 2021. Wojciech Rafał WIEWIÓROWSKI

(1) Schengenområdet omfatter EU-medlemsstater og Island, Norge, Schweiz og Liechtenstein (de såkaldte associerede Schengenlande). Bulgarien, Kroatien, Cypern og Rumænien er bundet af Schengenreglerne, men kontrollen ved de indre grænser er dog endnu ikke blevet ophævet for disse medlemsstater. Desuden er Irland ikke en del af Schengenområdet, men det har delvist anvendt Schengenreglerne siden den 1. januar 2021.

(2) Rådets forordning (EU) nr. 1053/2013 af 7. oktober 2013 om indførelse af en evaluerings- og overvågningsmekanisme til kontrol af anvendelsen af Schengenreglerne og om ophævelse af Eksekutivkomitéens afgørelse af 16. september 1998 om nedsættelse af et stående udvalg for evaluering og anvendelse af Schengenreglerne (EUT L 295 af 6.11.2013, s. 27).

(3) COM(2021) 278 final.